钦定古今图书集成/明伦汇编/闺媛典/第137卷 > 刘澻妻孙氏〈满贞宁贞附〉
## 钦定古今图书集成/明伦汇编/闺媛典/第137卷 > 刘澻妻孙氏〈满贞宁贞附〉

按《吉安府志》：“孙氏，庐陵人，名文贞。年十八，归刘澻。澻
婴疾，谓孙曰：‘夫妇本期偕老，奈何我先朝露’？孙曰：‘君
如不讳，妾何忍独生’？顷之，澻没，孙数欲自尽，家人防
之不得。既三年，诸兄怜其无子，微讽之，孙痛哭闭门，
不食数日，诸兄惧，乃止。澻兄瀹妻胡氏，名满贞，年十
九，归瀹。七年，瀹病亡，遗一子钢甫三岁。父母欲夺其”
志，胡泣曰：“夫死，以子托我。今嫁，何以见夫于地下？”亦
欲自尽，父母遂不复言。瀹从弟涧妻亦胡氏，名宁贞。
年十七，归涧。涧病亡，宁贞年二十六，遗二子。服阕，邻
妇劝他适，作色曰：“吾家娣姒，为我则也，岂复效庸妇，
希温饱以自活乎？”姑病卧二十馀年，奉侍无倦。孙年
七十三，胡年七十六，宁贞年六十九。成化间，有司上
其事旌表。

===罗清律妻王氏===按《吉安府志》：“王氏，罗清律妻，永丰人。王自乐安来归，
年二十二而夫殁。或劝嫁，泣曰：‘一妇二夫，为鬼亦羞
也’。卒不听。”